NW gaan voort met Zuma-standbeeldPresident Jacob Zuma (Foto: GCIS) Premier Supra Mahumapelo het tydens sy provinsiale rede gesê die oprigting van ŉ standbeeld vir Zuma is deel van die “erfenisbevrydingsroete”. “Zuma is in Groot Marico in hegtenis geneem terwyl hy op pad landuit was om teen apartheid te veg. Ons kan nie Suid-Afrika se geskiedenis uitvee nie. Ons wens die polisiebeamptes wat hom destyds in hegtenis geneem het, wil na vore kom sodat ons hierdie stuk geskiedenis kan bespreek en bewaar.” Volgens Mahumapelo is daar reeds in 2009 besluit om mense wat vir vryheid geveg het te eer en dat sy administrasie dit nou toepas. “Ons gaan die families eer wat vryheidsvegters gehelp het toe hulle in ballingskap gegaan het. Ons wil met diegene wat nog leef, praat sodat ons oudio- en visuele opnames het van die historiese gebeurtenis.” Zuma en ŉ groep van 45 uMkhonto weSizwe- (MK-) rekrute is in 1963 naby Groot Marico in hegtenis geneem toe hulle landuit probeer vlug het om elders militêre opleiding te ondergaan. Zuma is tot tien jaar tronkstraf gevonnis en het dit op Robbeneiland uitgedien. Die DA het die Noordwes provinsiale regering erg gekritiseer oor die besluit om ŉ standbeeld vir Zuma op te rig. Volgens die DA moet die geld eerder aan dienslewering bestee word. Volgens die provinsiale regering is daar egter talle voordele aan die oprigting van die standbeeld aangesien dit as ŉ toeriste-aantreklikheid sal dien.